
Esselamu alejkum. Da li je dozvoljeno ženi da obilazi mezar za vrijeme hajza?


* 
* 
* 
* 
* 
* 
* 

 
Da li je dozvoljeno ženi pod hajzom da obilazi mezar?

Alejkum selam ve rahmetullahi ve berekatuhu.


Većina islamskih učenjaka dozvoljava pokrivenoj, propisno odjevenoj ženi, da posjeti groblje i mezarje pod uslovom da ta posjeta ne bude propraćena nekim fiskom-grijehom, bid’atom-novotarijom ili širkom-idolopoklonstvom, shodno hadisu od Aiše, r.a., u kojem se, od Ibnu Ebi Mulejke, rhm., bilježi: **„Jednog dana je Aiša, r.a., došla sa groblja, pa joj rekoh: O Majko Pravovjernih, odakle to dolaziš? Reče: Dolazim sa groba mog brata Abdurrahman b. Ebi Bekra r.a.. Rekoh joj: Pa zar ***[Poslanik](https://pitajucene.com/search/poslanik/questions/ "Pretraži pitanja o poslanicima")*****, s.a.w.s., nije zabranio posjećivanje grobova? Reče: Jeste, bio je zabranio, nakon čega nam je naredio da ih posjećujemo!“ (Musned, Ebu Ja’ala, br.4871.; el-Sunen el-Kubra, Bejheki, br.7458.; el-Mustedrek, Hakim, br.1392.)


Isto tako, većina islamske uleme zabranjuje ženama da prate dženazu do groba i da prisustvuju samom ukopu mejta, što temelje na hadisu kojeg nam prenosi Abdullah b. Amr, r.a.: **„Dok smo pratili dženazu s Poslanikom, s.a.w.s., on ugleda jednu ženu, a ne bih mislio da ju je poznavao; kada je došla do pola puta, zastade, sve dok ona ne dođe do njega, kad ono bijaše Fatima, r.a., kćerka Muhammeda, s.a.w.s.! Poslanik, s.a.w.s., joj reče: Fatima, šta te je to izvelo iz kuće? Reče: Bila sam kod porodice ove umrle osobe, zamolila sam za oprost njihovom mejtu i izjavila im saučešće. Poslanik, s.a.w.s., reče: Umalo da ne stigneš s njima do na groblje! Ona odgovori: Bože sačuvaj, da dođem s njima do na groblje, a čula sam te da o tome govoriš ono što govoriš! Poslanik, s.a.w.s., joj reče: Da si stigla na groblje – ne bi vidjela Dženneta koliko će ga vidjeti djed tvoga oca!“** (***[Hadis](https://pitajucene.com/search/Hadis/questions/ "Pretraži pitanja o hadisima")*** bilježi imam el-Nesa’i u Sunenu, br.1880.; imam Ahmed u Musnedu, br.6574-7082.; imam Ibnu Hibban u Sahihu, br.3177.; imam el-Hakim u Mustedreku, br.1382-1383.; imam Ebu Ja’ala u Musnedu, br.6746.; imam el-Bezzar u Musnedu, br.2440., i imam el-Bejheki u Sunenu, br.2007-6995..)


Ženama je, shodno navedenoj predaji, dozvoljeno i to da odu do porodice umrlog i da izvrše čin „el-Ta’azije“ – zdravoglave i izjavljivanja saučešća, i pri svemu navedenom se ne uslovljava to da žena mora biti čista od hajza-menstruacije, ili nifasa-poslijeporođajnog pranja, a Allah, dž.š., najbolje zna!


Za više detalja obratite se na slijedeći tekst:


[http://fatwa.islamweb.net/fatwa/index.php?page=showfatwa&Option=FatwaId&Id=55209](https://fatwa.islamweb.net/fatwa/index.php?page=showfatwa&Option=FatwaId&Id=55209)


Odgovorio: *****[Sead ef. Jasavić](https://pitajucene.com/search/Sead+ef.+Jasavi%C4%87/answers/ "Pretražite odgovore od Sead ef. Jasavić")*****, prof.fikha


